როდნა
როდნა (რუმ. Munții Rodnei) — მთის მასივი კარპატებში. აღმოსავლეთი კარპატების უმაღლესი ნაწილი. ვრცელდება რუმინეთის ჩრდილოეთით, უკრაინის სახელმწიფო საზღვართან. დასავლეთიდან აღმოსავლეთისაკენ გადაჭიმულია დაახლოებით 50 კმ-ზე. უმაღლესი მწვერვალის სიმაღლეა 2305 მ (მთა პიეტროსი). აგებულია გრანიტებითა და კრისტალური ქანებით, დასავლეთი ნაწილი — ფლიშით. თხემური ნაწილი ატარებს ძველი გამყინვარების კვალს. მთებში გავრცელებულია პირიტის საბადოები, აგრეთვე მოიპოვება მინერალური წყაროები. ფერდობები, ზღვის დონიდან 1500 მ-მდე შემოსილია წიფელითა და წიწვოვანი ტყით; უფრო მაღლა არის მდელოები და ბუჩქნარები. ზაფხულში, ალპური მდელოები გამოყენებულია საძოვრებად. უფრო ქვემოთ ხდება ხე-ტყის დამზადება. მასივის გარკვეული ნაწილი უკავია ეროვნულ პარკსა და ბიოსფერულ რეზერვატს. განვითარებულია ტურიზმი.